钦定古今图书集成/明伦汇编/交谊典/第079卷 > 明屠隆鸿苞 > 《南唐书党与传序》宋·马令
## 钦定古今图书集成/明伦汇编/交谊典/第079卷 > 明屠隆鸿苞 > 《南唐书党与传序》宋·马令

鸣呼！汉以党锢衰，唐以朋党灭。汉、唐之乱，虽愚者与
知焉。迨乎利害相攻，则为之而不知其非，盖亦蔽于
好恶之情而已。南唐之士，亦各有党。智者观之，君子
小人见矣。或曰：“宋齐丘、陈觉、李征古、冯延己、延鲁、魏
岑、查文徽为一党，孙晟、常梦锡、萧俨、韩熙载、江文霨、
锺谟、李德明为一党”，而或列为党与，或各叙于传者，
何哉？盖世衰道丧，小人阿附以消君子，而君子小人，
反类不合。故自小人观之，因谓之“党与”，而君子未尝
有党也。予之所论，一入于党与，则宜无君子，而各著
于篇者，未必皆小人。呜呼！弗可不察也。